VIOLÈNCIA

El darrer dia en l’article de Raul Solis deia que a Laura Luelmo no l’havia matat tan sols l’assassí sinó que existeix una estructura política, cultural, econòmica i estètica que legitima els assassinats de les dones. I ens preguntàvem si nosaltres també teníem culpa.

Com a Antropòloga considero que els avenços i canvis en les Lleis, les Polítiques, en l’Economia, no eradicaran la violència fins que no és canvií **l’ordre simbòlic patriarcal** en que estem aculturats i que afecta tant homes com dones de manera universal.

D’entrada l’Estructura de violència en general que patim no és universal ni en el temps i en l’espai. I concretament la violència masclista, que ve donada per un desequilibri de poder, tampoc. Tant el patriarcalisme del poder judicial, que dèiem l’altra dia com qualsevulla comportament agressiu interioritzat no és innat en l’esser humà. Es a dir no és inamovible. En el *temps històric* sabem que en la prehistòria, abans del patriarcat, hi havia societats mes pacífiques i harmòniques basades en l’ordre social matern i *en l’espai*, es a dir en el temps actual, hem conegut també societats estudiades en antropologia amb cultures molt diferents però en aquesta línia de matrilinealitat.

Per altra banda tampoc sembla que hi ha un determinisme de genètic o de testosterona. Ja que no tots els primats son violents, com per ex. els bonobos (amb alguns dels quals compartim un 99% de genètica) . Segons David Bueno i Torrens l’evolució biològica de la nostra espècie no s’ha deturat. La força atzarosa de les mutacions continua alterant els nostres gens i la selecció natural continua afavorint determinades característiques de mica en mica, generació rere generació. En la nostra espècie, gens i cultura formen un complex aliatge. Aculturació i gènere es modifiquen en el temps. Ja que les cultures no son estàtiques sinó dinàmiques.

En canvi la cultura de la violència està tant arrelada en la nostra societat patriarcal, que fins i tot en el imaginari predomina una fascinació pel mal. Ens han acostumat a mirar i percebre de manera natural la conflictivitat, la violència, etc. I un s’acostuma com qui amb el temps s’acostuma a una mala olor, o a l’obscuritat. Moltes vegades ens fan rebuig imatges que tenen un toc de “cursileria “o “superficialitat” abans que una imatge “violenta”. Sobretot perquè la primera està atribuïda a la dona. I la violència forma part del paisatge quotidià del món patriarcal.

 Segons Janie L. Leatherman, no hi ha cap terme per anomenar o determinar la “no violència”. Es per això que insisteixo el que és bàsic és canviar la nostra cultura patriarcal, una aculturació ens ve donada pels mites, relats, i actualment amb els mitjans de comunicació, la televisió, sobretot les series televisives que son instruments de persuasió, mimetisme i naturalització d’estereotips i comportaments. Segons Pierre Boudieu la TV és el poder hipnòtic de la dominació..

Dones de negre defineixen la No-violència és un camí, un procés, un aprenentatge continu, tant en el personal com en les relacions humanes. I aquí per canviar la violència de gènere, ens fa nosa sobretot l’aculturació sobre el *codi d’honor* masculí que fomenta la solidaritat grupal i *el control del cos* i la *sexualitat* de la dona (en versions diferents com infanticidis, abusos, maltractaments, mutilacions, violacions) i és aquest el que considero hauria de ser l’anatema feminista. El nucli simbòlic per a transformar-lo de manera imaginativa.

Darrerament des de l’ Observatori de les dones en els mitjans de comunicació, s’ha elaborat una guia orientativa sobre l’ús d’una comunicació no sexista en l’ àmbit de les administracions locals que ofereix unes pautes per les institucions locals de cara a combatre les expressions sexistes, usos androcèntrics i estereotips de gènere. Però considero hem d’anar més enllà en la nostra participació activa, fora del que fan les institucions, per una vigilància crítica i a la vegada transformadora en quant a l’ús de les emocions, gests, llenguatges a través del “inputs” que ens arriben. I Això podria estar lligat al sentiment de culpa que dèiem l’altra dia, per la no participació activa crítica en el que es transmet.

Dolors Reguant

29 de gener 2019